Tonya Harding
See artikkel räägib Ameerika Ühendriikide iluuisutajast. Austraalia pehmepalluri kohta vaata artiklit Tanya Harding. Tonya Maxene Price (sünninimega Harding; sündinud 12. novembril 1970 Portlandis) on Ameerika Ühendriikide endine iluuisutaja, endine poksija ja tõiselutelenägu. Harding sündis Portlandi linnas Oregoni osariigis ning kasvas oma ema käe all, kes ta 3-aastaselt iluuisutamistrenni viis. Nooruspõlve pühendas ta peamiselt spordile ning kukkus keskkoolist välja, et jääks rohkem aega trennile. Aastatel 1986–1989 hakkas tema koht Ameerika Ühendriikide meistrivõistlustel paranema ning 1989. aastal võitis ta võistluse Skate America. Ta tuli 1991 ja 1994 Ameerika Ühendriikide meistriks ning sai 1991. aasta maailmameistrivõistlustel teise koha. Aastal 1991 sai temast aega teine naine (pärast Midori Itot), kellel õnnestus rahvusvahelisel võistlusel kolmekordne akselhüpe. Jaanuaris 1994 sattus Harding skandaali keskmesse kui tema eksabikaasa korraldas iluuisutajale ning Hardingu rivaalile Nancy Kerriganile rünnaku. Märtsis 1994 tunnistas Harding end kokkuleppemenetluses süüdi õigusmõistmise takistamises. Tema seosed rünnakuga tõid sama aasta juunis kaasa alaliidult eluaegse võistluskeelu ning talt võeti ära 1994. aasta meistritiitel. Aastatel 2003–2004 tegeles ta professionaalse poksiga. Temast on kirjutatud palju raamatuid ja uurimusi ning vändatud filme ja dokumentaale. Aastal 2014 linastusid temast kaks teledokki ("Nancy & Tonya" ja "The Price of Gold" (inglise keelest "Kulla hind")). Aastal 2017 kirjutas stsenarist Steven Rogers temast filmi "Mina, Tonya", kus Hardingut kehastas Austraalia näitleja Margot Robbie. Aastal 2018 osales ta Ameerika Ühendriikide saates "Tantsud tähtedega", kus ta sai kolmanda koha. Aastal 2019 võitis ta kokandussaate "Worst Cook in America" ("Ameerika halvim kokk").